**Školský špeciálny pedagóg je pedagogický zamestnanec, ktorého náplňou práce je poskytovať**:

* **individuálne alebo v triede** výchovu, vzdelávanie a špeciálno-pedagogické intervencie deťom a žiakom so špeciálnymi výchovno-vzdelávacími potrebami,
* **špeciálno-pedagogické** **intervencie** **deťom a žiakom**, ktoré nie sú deťmi a žiakmi so špeciálnymi výchovno-vzdelávacími potrebami, v spolupráci so školským zariadením výchovného poradenstva a prevencie,
* špeciálno-pedagogické **poradenstvo** **deťom, žiakom, zákonným zástupcom, pedagogickým zamestnancom a odborným zamestnancom**,
* súčinnosť školskému zariadeniu výchovného poradenstva a prevencie.

**Kedy Vám odporúčame vyhľadať služby školského špeciálneho pedagóga:**

**Zákonný zástupca:**

* ak máte istú dobu podozrenie, že školské výsledky Vášho dieťaťa nie sú adekvátne vzhľadom na kvalitu a kvantitu prípravy dieťaťa (dieťa sa pripravuje poctivo alebo dlho a výsledky sú slabé),
* ak zvažujete návštevu školského zariadenia výchovného poradenstva (Centrum pedagogicko-psychologického poradenstva a prevencie, Centrum špeciálno-pedagogického poradenstva) alebo Vám bola odporúčaná treťou stranou (lekár, učiteľ, psychológ a iné),
* ak zvažujete podať Žiadosť o integráciu na základe odporúčania školského zariadenia výchovného poradenstva (CPPPP, CŠPP), ale nie ste istý, či je to dobré rozhodnutie,
* ak je Vaše dieťa vedené ako žiak so ŠVVP a máte dojem, že škola nerešpektuje odporúčania uvedené v správe z vyšetrenia v poradenskom centre alebo v IVP (individuálny výchovno-vzdelávací program),
* ak máte Vy alebo Vaše dieťa akékoľvek ťažkosti alebo otázky v oblasti výchovy a vzdelávania, o ktorých by ste sa radi poradili s odborníkom a pri pocite dlhšie trvajúcej neistote v uvedených oblastiach.

**Žiak:**

* ak máš dlhšiu dobu pocit, že vynakladáš veľké úsilie na prípravu do školy, ale nie si spokojný so svojimi výsledkami,
* ak máš dlhšiu dobu ťaživé, úzkostné pocity v súvislosti so školou alebo nejakým vyučovacím predmetom,
* ak si žiakom so ŠVVP (špeciálnymi výchovno-vzdelávacími potrebami) a máš akékoľvek ťažkosti, otázky alebo by si chcel s niečím pomôcť,

**Pedagogickí zamestnanci:**

* konzultácie ohľadom akýchkoľvek zdanlivo „neštandardných“ žiakoch alebo žiakoch, s ktorými si viete len ťažko poradiť,
* konzultácie pri rozhodovaní sa poslať žiaka na vyšetrenie do centra výchovného poradenstva (CPPPP) a pri vypĺňaní pedagogickej diagnostiky,
* konzultácie pri tvorbe a aplikácii IVVP,
* konzultácie pri písaní koncoročných hodnotení žiakov so ŠVVP pre centrá výchovného poradenstva,
* konzultácie konkrétnych situácií, žiakov, možností ako pomôcť žiakom osvojiť si problémové učivo alebo zvládať konkrétne záťažové situácie.